Kázeň z ev. Služieb Božích v Bratislave, 14. 2. 2023, 18.00, utorok po NE po Deviatniku, Bratislava, Legionárska 6, 1. Mojž. 11, 10 – 30; ES: 347, 506, 411

[**1. Mojžišova 11, 30**](https://predigtkasten.de/B01.htm): *„30 Sáraj však bola neplodná, nemala deti.“*

[**1. Mojžišova 12, 10 – 20**](https://predigtkasten.de/B01.htm): *„10 Keď však nastal v krajine hlad, Abrám zišiel do Egypta, aby tam začas býval, lebo na krajinu ťažko doliehal hlad. 11 Keď mal vstúpiť do Egypta, povedal svojej žene Sáraji: Viem, že si žena krásna na pohľad; 12 keď ťa Egypťania uzrú, povedia si: To je jeho žena! Mňa zabijú, teba však nechajú nažive. 13 Hovor, že si mi sestra, aby sa mi dobre vodilo popri tebe a ja aby som tvojím pričinením ostal nažive. 14 Keď prišiel Abrám do Egypta, Egypťania videli, že je to veľmi pekná žena. 15 Keď ju uvideli faraónovi dvorania, vychvaľovali ju faraónovi; tak odviedli ženu do faraónovho domu. 16 Ale s Abrámom nakladal dobre kvôli nej, takže mal oviec, dobytka, oslov, sluhov i služobníc, oslíc aj tiav. 17 Faraóna však i jeho dom stíhal Hospodin veľkými ranami pre Sáraj, ženu Abrámovu. 18 Vtedy faraón zavolal Abráma a povedal: Čo si mi to urobil? Prečo si mi neoznámil, že je to tvoja žena? 19 Prečo si hovoril: To je moja sestra? Tak som si ju vzal za ženu. Teraz tu máš svoju ženu, vezmi si ju a choď! 20 Potom mu faraón pridelil* *mužov, aby vyprevadili jeho i jeho ženu i všetko, čo mal.“*

**Milí bratia a milé sestry!**

Na konci prvého čítania sme počuli: „*Sáraj však bola neplodná, nemala deti“* (1M 11, 30). – **Jedna krátka veta, no predurčuje zásadnú líniu celého ďalšieho diania.** Zo Šémovho rodokmeňa, ktorý sme čítali, **trčí táto veta priam ako niečo nenáležitého**, nepatričného, nevhodného. **Všetci majú kopec detí** a vzhľadom na dĺžku života týchto praotcov to vyzerá, že **každý** z nich **splodil toľko potomkov, že by z nich mohla byť menšia dedina.** Až rodina Abrámovho otca Teracha je vylíčená v počtoch obvyklých pre naše súčasné rodiny.

Z tých neprehľadných zástupov, o ktorých Šémov rodokmeň referuje, zrazu vystupuje jedna rodina a na ňu ako by sa sústredil záber. **Jedna z tých dvojíc v rodine nemá deti.** A – čuduj sa svete, **naozaj si Hospodin vyberie** práve túto (odpusťte za výraz) **neperspektívnu dvojicu?** – Presne tak. Keď sa má v Biblii narodiť dôležité dieťa, veľmi často sú s jeho príchodom na svet nejaké ťažkosti. Možno to súvisí so slovami pramatky Evy. V 1M 4, 1 čítame, že keď porodila Kaina, povedala: *„Dostala som muža od Hospodina.“*  Dá sa to preložiť aj tak, *že si Eva porodila syna* (Kaina), *tým získala Hospodina.* Ako by si to dieťa sama stvorila...

Pritom pravdaže platí, že **nikoho si len tak neporodíme, keď sa nám zachce.** Nevyprodukujeme si ho, ani nenaklonujeme – nie, že by to už ľudia neskúšali.

Pán Boh si vybral – vyvolil práve tú dvojicu, ktorá bola neplodná. **Tí, ktorí z nejakých príčin nie sú najlepší, tých Pán Boh obľubuje**. Alebo skôr **z**Jeho – **Božieho pohľadu – spočíva to najlepšie v niečom inom, než v tom, čo vidíme svojimi očami my.**

Stačí, keď sa kriticky pozrieme na seba: nie sme najlepší. O to viac sa smieme tešiť z biblickej správy, že Hospodinovi to neprekáža. Posilňuje nás a povzbudzuje k odvahe, byť dobrými tak, ako by si to On predstavoval.

V druhom čítaní sme počuli, že *„faraóna však i jeho dom stíhal Hospodin veľkými ranami pre Sáraj, ženu Abrámovu“* (1M 12, 17).

Človek mieni, Pán Boh mení. Platí to nielen v zápornom, ale aj v kladnom zmysle slova. Teda **to, že Pán Boh mení, je naša záchrana.**

Abrám si všetko dobre premyslel a naplánoval. Ísť, zostúpiť do Egypta, je krajné riešenie – to vie každý pozorný čitateľ Biblie. Vydať sa do Egypta, to bol zostup nielen zemepisne, ale aj duchovne. Abrám tým síce vyrieši hlavné ťažkosti, otázku hladu, ale ďalšie sa vynárajú. Jednu z nich popisuje Abrámovo uvažovanie. Ako každý zodpovedný človek, aj Abrám sa snaží predísť komplikáciám a urobí opatrenia. Ibaže mu ide najmä o seba. Uvažuje: **mám predsa zodpovednosť za tých, ktorí sú mi zverení. Kto by sa o nich staral, keby ma faraón zlikvidoval, odstránil?**

Chopí sa čudesného riešenia, ktoré sa s ľudstvom vlečie už od Adama. Riešenia, ktoré má zásadnú chybu. **Abrám nechal svoju ženu samú, práve tak, ako kedysi Adam.**

Na Biblii je sympatické, že jej texty nešetria ani najslávnejšie biblické postavy. **Abrám mieni, ale jeho riešenie narazí na Hospodinov zásah.** A na Abrámovi vidíme, že **to bola jeho záchrana. Hospodin, Boh milostivý a milosrdný, napravil to, čo Abrám zbabral.**

**Premýšľajme o našom živote. Každý za seba. Koľko ráz Hospodin zasiahol proti našim pôvodným zámerom. Koľko ráz sa – vďaka Mu za to! – zamontoval do našich domnelo dobre premyslených riešení! – A bola to aj naša záchrana!**

Aj pri najlepšej vôli robíme chyby. Niekedy dokonca tušíme, ba vieme, že to, čo sa chystáme podniknúť, nie je veľmi dobré, no predsa to urobíme.

**Bože, ďakujeme že my mienime, ale Ty to meníš. Aj keď sa nám to možno spočiatku nepáči. Je potešením vedieť, že Bože a Spasiteľ náš, vieš, čo je pre nás najlepšie a že sa o nás staráš.**

**Nech je zvelebené Tvoje sväté meno!** Amen.

Použitím: Elen Plzáková (výklady /3. 2. a 7. 2./in: NKD 2023, vydal Kalich, Praha 2022): **Martin Šefranko, evanjelický a. v. farár**

**[1. Mojžišova 11, 10 – 30](https://predigtkasten.de/B01.htm)**: **10** **Toto je Šémov rodokmeň**: Dva roky po potope, keď mal Šém sto rokov, splodil Arpachšada. **11** Šém žil ešte päťsto rokov odvtedy, ako splodil Arpachšada, a mal ešte synov i dcéry, **12** Keď mal Arpachšad tridsaťpäť rokov, splodil Šelacha. **13** Arpachšad žil ešte štyristotri rokov po tom, ako splodil Šelacha; mal synov i dcéry. **14** Keď mal Šelach tridsať rokov, splodil Ébera. **15** Šelach žil ešte štyristotri rokov po tom, ako splodil Ébera; mal synov i dcéry. **16** Keď mal Éber tridsaťštyri rokov, splodil Pelega. **17** Éber žil ešte štyristotridsať rokov po tom, ako splodil Pelega; mal synov i dcéry. **18** Keď mal Peleg tridsať rokov, splodil Reúa. **19** Peleg žil ešte dvestodeväť rokov po tom, ako splodil Reúa, a mal synov i dcéry. **20** Keď mal Reú tridsaťdva rokov, splodil Serúga. **21** Reú žil ešte dvestosedem rokov po tom, ako splodil Serúga; mal synov i dcéry. **22** Keď mal Serúg tridsať rokov, splodil Náchóra. **23** Serúg žil ešte dvesto rokov po tom, ako splodil Náchóra; mal synov i dcéry. **24** Keď mal Náchór dvadsaťdeväť rokov, splodil Teracha. **25** Náchór žil ešte stodevätnásť rokov po tom, ako splodil Teracha; mal synov i dcéry. **26** Keď mal Terach sedemdesiat rokov splodil Abráma, Náchora a Hárána.

**27** **Toto je rodokmeň Terachov**: Terach splodil Abráma, Náchóra a Hárána; Hárán splodil Lóta. **28** Hárán zomrel za života svojho otca Teracha vo svojej rodnej krajine, v Chaldejskom Úre. **29** Abrám a Náchór sa oženili. Abrámova žena sa volala Sáraj a Náchórova žena sa volala Milká, dcéra Hárána, otca Milky a Jisky. **30 Sáraj však bola neplodná, nemala deti.**